Arriba la IV edició de la Cursa de les Empreses de la Safor-ESIC
31 octubre 2023

## Arriba la IV edició de la Cursa de les Empreses de la Safor-ESIC31 octubre 2023Última actualització: 31 octubre 2023

![](../gestion/img/fc81525a2f92748354f53c7f9b26cb8d2a3150730a3c70596cb95da64b9a2a52.jpeg)  
  

El regidor delegat d'Esports, **Jesús Naveiro**, la regidora delegada d'Economia, Empresa i Ocupació, **Elena Moncho**, i el president del Club d'Atletisme Safor-Teika, **Vicent Boscà**, han anunciat hui la quarta edició de la **Cursa de les Empreses de la Safor-ESIC**, esdeveniment que celebra Gandia des de 2019, i que tindrà lloc aquest diumenge, 5 de novembre a les 9.30 hores.  
  
El recorregut, que serà de 6,8 km, començarà i acabarà en la plaça de l'Exèrcit Espanyol Jardinet. Després del tret d'eixida, la carrera seguirà per alguns carrers de Corea fins a arribar al centre històric i passarà pel Raval, des d'on, finalment, es tornarà al punt d'inici.  
  
Les persones interessades podran apuntar-se de manera individual fins a la nit de hui, dimarts 31 d'octubre, en la pàgina web de l'esdeveniment [https://cursaempresessafor.com](https://cursaempresessafor.com) pel preu de 12 €. A més, també podran formar equips femenins, masculins o mixtos de 2, 3 o 4 integrants. En el cas dels grups de huit o més participants, hauran de sol·licitar una inscripció conjunta en la mateixa direcció en línia.  
  
Respecte als premis, dins de la categoria individual, hi haurà tres masculins i tres femenins. Quant a la classificació dels equips, dependrà del temps de l'últim membre a arribar a la meta. A més, hi haurà guardons, tant per al disseny de samarreta més original, com per a les tres empreses més nombroses de l'esdeveniment, fet que suposa una novetat respecte a les anteriors edicions, en les quals només es recompensava a l'organització amb més participants.  
  
Tal com explica Boscà, després de l'èxit de l'any passat, quan es van inscriure 1.300 persones "**_duplicant el número d'inscrits en 2021_**", s'espera tindre, com a mínim, "**_la mateixa quantitat de participants per a aquesta edició_**".  
  
L'objectiu de l'esdeveniment, que comptarà amb punts d'avituallament i amb l'animació d'algunes de les comissions falleres de la ciutat, així com de l'equip de Teika, és crear, ha comentat Moncho, "**_sinergies entre els treballadors i les empreses de tota la comarca_**". A aquesta observació, Naveiro ha afegit que no sols es tracta de fomentar l'esport, sinó que també s'intenta "**_crear un ambient de vida sana, divertit i creatiu en el qual tot el públic puga participar_**".  
  
Finalment, el regidor ha destacat el paper que des del seu departament està fent-se per aconseguir una àmplia representació del consistori en la prova.

[Twittear](https://twitter.com/share)